
Ŋuɔ̱t kɛ kui̱ raam mi ca luc
1
“Mi ca raan jek piny a cɛ li̱w muun in käm Kuoth Nhial Kuothdu ɛ ji̱, kä kueckɛ ram in näk jɛ. 
2
Ɛ bööthkun kɛnɛ kua̱r luɔ̱kdun wä gua̱a̱th in cɛ li̱w thi̱n, thɛm kamdɛ kɛnɛ wi̱i̱ tin thieek kɛ jɛ. 
3
Ɛ bööth wec in thia̱k kɛ ram in ci li̱w ka̱nkɛ ruath mi /ka̱n la̱a̱t kä /ka̱n moc gäk. 
4
Kɛn bööth wec ɛmɔ akɛ nööŋkɛ ruath wi̱i̱ lo̱o̱lä mi löny pi̱kɛ, mi /ka̱n mät pur kä /ka̱n mät pith, kä ba ŋuäk ruaath töl rɛy lo̱o̱lä nɔmɔ. 
5
Kä bi bööth palä ben kä gaat Lii-bay tin ci Kuoth Nhial kɛ mɛk i̱ ba ruacdɛ lat, kä ba puɔ̱th lat kɛ ciötdɛ, kä bikɛ ti diaal cu lat. 
6
Kä bi bööth wec diaal in thieek kɛ ram in ci li̱w tetkiɛn la̱th jɔk ruaath in ca ŋuäkdɛ töl wi̱i̱ lo̱o̱lä. 
7
Kä bikɛ cu lɛk i̱, ‘/Ken nɛy ɛ näk ɛn ram ɛ mi, kä /ken nɛy ɛ nɛn ɛn ram in ci jɛ näk. 
8
Päli nɛɛku ni ji̱ I-thɛ-rɛl tëë ci kän lätikä, lö Kuoth Nhial, kä /cu nɛɛku ni ji̱ I-thɛ-rɛl moc duer kɛ kui̱ lieth raam mi thil duerɛ. Ku kɛ pa̱l dueriɛn.’ 
9
Inɔ, bia duer riɛm raam mi can cu woc rɛydun, mi wä yɛn mi gɔaa la̱t waaŋ Kuoth Nhial.”
Ŋuɔ̱t kɛ kui̱ mään ti ca pɛc ko̱o̱r
10
“Mi wiaa wä ko̱o̱r kä ji̱ tɛ̈run. Kä bi Kuoth Nhial Kuothdun kɛ ka̱m yɛ, ɛ bia kɛ pɛc, 
11
kä bi ciek mi gɔaa nɛn rɛydiɛn, kä biɛ bëc rɔ ala ciek, 
12
naŋ ni jɛ dhɔru, a jɛ muut wi̱cdɛ kä a jɛ ŋuk riöpkɛ.

Muɔ̱t wec kɛnɛ ŋukni rio̱pni lotdɛ ni ɣöö ca raan woc kuaanyä kä cɛ rɔ mat rɛy buɔ̱m ji̱ wec.
 
13
A jɛ woc bieyni tëë pɛ̈ɛ̈ckɛ ni jɛ, dhɔru a jɛ paar gua̱n kɛnɛ man kɛ pay kɛɛliw. Kɛ kɔrɛ biɛ cu ka̱n ala ciekdu, kä bi cua̱ cɔwdɛ. 
14
Kä mi ci jɛ go̱o̱r, jak ni jɛ kä wä guäth ɔ go̱o̱rɛ mɔ. Duundɛ ɣöö cu jɛ kɔk kɛ yio̱w, kä cu jɛ ciɛŋ ala kuany, min ci jɛ ka̱n kɛ buɔ̱m.”
Ŋuɔ̱t kɛ kui̱c gatdä min kɛ̈ɛ̈
15
“Mi te raan kɛ män da̱ŋ rɛw, nhɔkɛ kɛl kä lökɛ min dɔ̱ŋ, kä ca jɛ da̱p gaat ɛ kɛn da̱ŋ rɛw, kä gat in kɛ̈ɛ̈ ɛ gat ciek in lökɛ, 
16
cäŋ in wee nyinkɛ wä go̱ri bɛ kɛ dääk kä gaatkɛ, a /ci gat ciek in nhɔkɛ ciɛŋ ala kɛ̈ɛ̈ kä gat ciek in lökɛ, min la kɛ̈ɛ̈, 
17
a jɛ ŋäc kɛ̈ɛ̈, ala gat ciek in lökɛ, a jɛ kämɛ kui̱c in di̱t ni jɛn kä nyinkɛ diaal, ɛ jɛn buɔ̱mdɛ in nhiam. Cuŋ këëkä kɛ nyinkɛ.”
Ŋuɔ̱t kɛ kui̱ gatdä mi jiääk
18
“Mi te raan kɛ gat mi bum wi̱cdɛ mi ci gua̱n kɛn man liŋ, a cäŋ dua̱ckɛ jɛ bä, ŋotdɛ /cɛ kɛ liŋ. 
19
Ɛ gua̱n kɛnɛ man jɛ nöŋ bööth wecdiɛn thok rɛɛk, guäth luɔ̱k, 
20
akɛ jiökɛ bööth wecdiɛn i̱, ‘Gatda nɛmɛ bum wi̱cdɛ kä lätdɛ jiäk, /cɛ ruacda liŋ. Ŋarɛ ŋɔak ŋar kä ɛ yɔ̱ŋ kɔaŋ’. 
21
Ba cu bök kɛ dööl ɛ wutni wec diaal mäni mi cɛ li̱w. Inɔ bia jiäk cu woc rɛydun, kä bi ji̱ I-thɛ-rɛl diaal ɛ liŋ kä bikɛ cu dual.”
Ŋuɔ̱t tin kɔ̱kiɛn
22
“Mi ci raan duer mi dëë jɛ näk la̱t, ɛ ca näk, kɛ ŋa̱pdɛ wi̱i̱ jiaath, 
23
a puɔ̱nydɛ /ci wäär thuk wi̱i̱ jiaath, kuɔ̱nyɛ jɛ niɛ cäŋ ɛ mɔ, kɛ ɣöö ram mi ca ŋap, ca kuɛth ɛ Kuoth /cuarɛ mundun in ci Kuoth Nhial Kuothdun ɛ ka̱m yɛ i̱ bia ciɛŋ yär.”
